CELEX: C2004/262/65
Language: el
Date: 2004-10-23 00:00:00
Title: Υπόθεση T-281/04: Προσφυγή-αγωγή της Paola Staboli κατά της Επιτροπής των Ευρωπαϊκών Κοινοτήτων που ασκήθηκε στις 9 Ιουλίου 2004

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/34
            
         Προσφυγή-αγωγή της Paola Staboli κατά της Επιτροπής των Ευρωπαϊκών Κοινοτήτων που ασκήθηκε στις 9 Ιουλίου 2004
   (Υπόθεση T-281/04)
   (2004/C 262/65)
   Γλώσσα διαδικασίας: η γαλλική
   Η Paola Staboli, κάτοικος Saint-Gilles (Βέλγιο), εκπροσωπούμενη από τον Lucas Vogel, δικηγόρο, άσκησε στις 9 Ιουλίου 2004, ενώπιον του Πρωτοδικείου των Ευρωπαϊκών Κοινοτήτων, προσφυγή-αγωγή κατά της Επιτροπής των Ευρωπαϊκών Κοινοτήτων.
   Η προσφεύγουσα-ενάγουσα (στο εξής: προσφεύγουσα) ζητεί από το Πρωτοδικείο:
   
               —
            
            
               να ακυρώσει τις αποφάσεις της ΑΔΑ (αρμόδιας για τους διορισμούς αρχής), της 12ης Μαρτίου 2004 και της 6ης Απριλίου 2004, με τις οποίες απορρίφθηκε αφενός η από 29 Αυγούστου 2003 ένσταση της προσφεύγουσας κατά αποφάσεως της 9ης Μαΐου 2003, με την οποία δεν αναγνωρίστηκε ως δράση επιμόρφωσης η συμμετοχή της σε δύο συνέδρια που πραγματοποιήθηκαν στη Μελβούρνη και στο Περθ, μεταξύ 26 Ιουνίου και 5 Ιουλίου 2003, και αφετέρου η αίτησή της περί χορηγήσεως εκπαιδευτικής άδειας για τον σκοπό αυτό:
            
         
               —
            
            
               εφόσον χρειάζεται, να ακυρωθεί επίσης η προαναφερθείσα απόφαση της 9ης Μαΐου 2003, την οποία εξέδωσε ο γενικός διευθυντής της μεταφραστικής υπηρεσίας της Επιτροπής,
            
         
               —
            
            
               να υποχρεώσει την Επιτροπή να της καταβάλει ως αποζημίωση ποσό ύψους 5 000 ευρώ,
            
         
               —
            
            
               να καταδικάσει την καθής-εναγόμενη στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα βάλλει κατά της αποφάσεως της ΑΔΑ να απορρίψει την αίτησή της περί χορηγήσεως εκπαιδευτικής άδειας να μετάσχει με εισήγησή της σε συνέδρια που πραγματοποιήθηκαν στη Μελβούρνη και στο Περθ, στην Αυστραλία, μεταξύ 26 Ιουνίου και 5 Ιουλίου 2003.
   Προς στήριξη των ισχυρισμών της η προσφεύγουσα προβάλλει τα εξής:
   
               —
            
            
               παράβαση του άρθρου 24, τρίτο εδάφιο, του ΚΥΚ, της αποφάσεως που εξέδωσε το σώμα των επιτρόπων στις 7 Μαΐου 2002, ειδικότερα των άρθρων της 1, 2 και 3, καθώς και της αποφάσεως με την οποία εγκρίθηκε το πρόγραμμα εκπαιδεύσεως της προσφεύγουσας για το 2003, καθότι η εν λόγω αίτηση χορηγήσεως εκπαιδευτικής αδείας απορρίφθηκε για τον λόγο ότι επρόκειτο απλώς για δραστηριότητες που απέβλεπαν στην ανάπτυξη της προσωπικότητάς της παρόλο που, πρώτον, το πρόγραμμα εκπαιδεύσεως της για το 2003 έκανε ρητή αναφορά στη δράση αυτή στο πλαίσιο των δραστηριοτήτων επιμορφώσεως και, δεύτερον, ένας από τους σκοπούς της συνεχούς επιμορφώσεως των υπαλλήλων είναι ακριβώς η διασφάλιση της αναπτύξεως της προσωπικότητάς τους και η συμβολή τους στην ακτινοβολία και το κύρος της Επιτροπής,
            
         
               —
            
            
               παραβίαση της αρχής της απαγορεύσεως των διακρίσεων καθώς και ύπαρξη εν προκειμένω πρόδηλης πλάνης εκτιμήσεως, καθότι η ΑΔΑ δεν δέχεται ότι το θέμα που αναπτύχθηκε στα εν λόγω συνέδρια (η λογοτεχνία του μεσαίωνα και ειδικότερα το έργο του Ντάντε Αλιγκέρι) μπορεί να ενταχθεί στη συνεχή επιμόρφωση της προσφεύγουσας, παρόλο που το οικείο θέμα παρουσιάζει άμεση συνάφεια με τις δραστηριότητές της στην υπηρεσία μετάφρασης και, περαιτέρω, σε άλλους υπαλλήλους χορηγούνται τακτικά εκπαιδευτικές άδειες για ανάλογες δραστηριότητες.